Il-ġurnaliżmu ħieles huwa vitali biex ikollna demokrazija li taħdem. Illum niċċelebraw il- Jum Dinji tal-Libertà tal-Istampa f'kuntest diffiċli għall-ġurnaliżmu. Il-libertà tal-espressjoni u l-libertà tal-istampa jinsabu taħt dejjem aktar attakki madwar id-dinja. Mezzi tax-xandir ħielsa, differenti u indipendenti huma indispensabbli għall-promozzjoni u l-ħarsien tad-demokrazija madwar id-dinja. Il-ġurnaliżmu ħieles u l-libertà tal-espressjoni huma fost dawn l-istess pedamenti tad-demokrazija, jikkontribwixxu għal soċjetajiet stabbli, inklużivi u reżiljenti u jistgħu jgħinu biex itaffu t-tensjonijiet u jillimitaw il-kunflitti. L-UE tappoġġa l-implimentazzjoni tal-Aġenda 2030 għall-Iżvilupp Sostenibbli, li tinkludi li jiġi żgurat l-aċċess universali għall-informazzjoni u l-protezzjoni tal-libertà tal-espressjoni. L-appoġġ ta' ġurnaliżmu indipendenti, ta' kwalità u etiku huwa essenzjali. Billi jiffaċilitaw il-fluss ħieles ta' informazzjoni ta' kwalità u riċerkata tajjeb dwar kwistjonijiet ta' interess pubbliku, u billi jaġixxu bħala l-"għassiesa tal-pubbliku", il-mezzi tax-xandir indipendenti huma l-bażi ta' demokrazija parteċipattiva u għodda biex il-gvernijiet jinżammu responsabbli għal għemilhom. L-UE tiżgura li r-rispett għal-libertà tal-espressjoni hija integrata fil-politika u l-programmi ta' żvilupp kollha tal-UE. L-UE qiegħda b'mod partikolari tagħti fondi għal proġetti speċifiċi f'pajjiżi terzi li jtejbu l-kwalità tal-ġurnaliżmu, l-aċċess għall-informazzjoni pubblika u l-libertà tal-espressjoni. Minn Ġunju 2015 'l hawn, l-UE appoġġat mill-inqas 45 Difensuri tad-Drittijiet tal-Bniedem fil-periklu li jippromwovu d-dritt tal-libertà tal-espressjoni taħt l-iskema tagħha ta' għotjiet żgħar L-UE tikkundanna ż-żieda ta' theddid u abbuż fuq ġurnalisti u professjonisti tal-mezzi tax-xandir offline u fiċ-ċiberspazju. L-Istati kollha huma mistennija jħarsu l-obbligi globali tagħhom li jipproteġu l-libertà tal-espressjoni u s-sikurezza tal-ġurnalisti billi jipprovdu ambjent legali ta' appoġġ u jieħdu passi legali kontra l-attakki kollha fuq il-ġurnalisti. B'mod konsistenti l-UE topponi - f'kuntatti bilaterali ma' pajjiżi terzi kif ukoll f'fora multilaterali u reġjonali - kull leġislazzjoni, regolament jew pressjoni politika li tillimita l-libertà tal-espressjoni u tieħu passi konkreti biex twaqqaf u twieġeb għal attakki kontra ġurnalisti u bloggers. Il-linji gwida tal-UE dwar il-Libertà tal-espressjoni online u offline, adottati fl-2014, u l-implimentazzjoni kontinwa tagħhom, jaffermaw mill-ġdid id-determinazzjoni tal-UE li tippromwovi l-libertà tal-opinjoni u tal-espressjoni bħala drittijiet li għandhom jitħaddmu minn kulħadd kullimkien, abbażi tal-prinċipji tal-ugwaljanza, in-nondiskriminazzjoni u l-universalità, permezz ta' kull mezz tax-xandir u irrispettivament mill-fruntieri.